Amnesty International apiske alınğan qırımtatar faali Edem Bekirovğa qoltutuv aktsiyasına qoşulmağa davet ete
03 iyün 2019, 21:25
Amnesty International aq qorçalayıcı teşkilâtı lâqayt qalmağanlarnı Rusiye akimiyeti tarafından Aqmescit SİZOsında tutulğan ve sağlığı fenalaşqan qırımtatar faali Edem Bekirovğa qoltutuv aktsiyasına qoşulmasına çağıra. Bu muracaat teşkilâtnıñ saytında derc etildi.
Aq qorçalayıcılar Qırımdaki Rusiye cezalarnı yerine ketirüv federal hızmeti idaresiniñ yolbaşçısı, general-mayor Vadim Bulgakovnıñ adına Edem Bekirovnı azat etmek talabı ile mektüp yazmağa çağıra.
«Qırımtatarı Edem Bekirov 2018 senesi dekabr ayında Rusiye mahsus hızmetleri tarafından tutulğanından berli Aqmescit SİZOsında buluna. O, saqatlıq arabaçığını qullana, onıñ ciddiy sağlıq problemleri bar, oña SİZOda olmağan tibbiy yardım kerek. Mabüsni mayısnıñ 24-nde ziyaret etken advokatı bildirgenine köre, Edem Bekirovnıñ sağlıq vaziyeti pek fenalaştı ve ayatı telükede qala. Çağıruvnı öz sözlerinen yazıñız ya da örnek mektüpni qullanıñız», – dep aytıla haberde.
Amnesty International qullanılması mümkün olğan örnek mektüpni de derc etti.